Ennakkoratkaisupyyntö, jonka Svea Hovrätt, Patent- och marknadsöverdomstolen (Ruotsi) on esittänyt 15.2.2023 – Parfümerie Akzente GmbH v. KTF Organisation AB
(Asia C-88/23, Parfümerie Akzente)
Oikeudenkäyntikieli: ruotsi
Ennakkoratkaisua pyytänyt tuomioistuin
Svea Hovrätt, Patent- och marknadsöverdomstolen
Pääasian asianosaiset
Valittaja: Parfümerie Akzente GmbH
Vastapuoli: KTF Organisation AB
Ennakkoratkaisukysymykset
Kun otetaan huomioon unionin oikeus yleisesti ja unionin oikeuden tehokas täytäntöönpano, onko direktiivin 2000/31/EY1 3 artiklan 2 kohtaa tulkittava siten, että se on esteenä kansalliselle lainsäädännölle, jonka mukaan yhteensovitettua alaa koskevia kansallisia sääntöjä, mukaan lukien direktiivin 2005/29/EY2 täytäntöönpanemiseksi annettuja kansallisia sääntöjä, ei sovelleta, jos palveluntarjoaja on sijoittautunut toiseen jäsenvaltioon ja tarjoaa tietoyhteiskunnan palveluja toisesta jäsenvaltiosta eikä ole perusteita soveltaa mitään poikkeusta, joka johtuu kansallisista säännöksistä, joilla pannaan täytäntöön direktiivin 2000/31 3 artiklan 4 kohta?
Kattaako direktiivin 2000/31/EY mukainen yhteensovitettu ala valmisteen markkinoinnin myyjän verkkosivustolla sekä valmisteen verkkomyynnin, jos valmisteen väitetään olevan merkitty vastoin vaatimuksia, jotka koskevat valmistetta sinänsä siinä jäsenvaltiossa, jossa kuluttaja ostaa tuotteen?
Jos vastaus kysymykseen 2 on myöntävä, jätetäänkö yhteensovitetun alan ulkopuolelle direktiivin 2000/31/EY 2 artiklan h alakohdan ii alakohdan nojalla kuitenkin toimittamiselle ja valmisteelle sinänsä asetetut vaatimukset, kun itse valmisteen toimittaminen on välttämätön osa verkkomarkkinointia ja -myyntiä, vai onko itse valmisteen toimittamista pidettävä verkkomarkkinoinnin ja -myynnin toissijaisena ja erottamattomana osana?
Arvioitaessa kysymyksiä 2 ja 3, mitä merkitystä – jos mitään – on sillä, että valmistetta sinänsä koskevat vaatimukset johtuvat kansallisista säännöksistä, joilla pannaan täytäntöön ja täydennetään alakohtaista unionin lainsäädäntöä, mukaan lukien direktiivin 75/324/ETY1 8 artiklan 2 kohta ja asetuksen N:o 1223/20092 19 artiklan 5 kohta, ja joiden mukaan valmistetta koskevat vaatimukset on täytettävä, jotta valmiste voidaan saattaa markkinoille tai asettaa loppukäyttäjien saataville kyseisessä jäsenvaltiossa?
____________
1 Tietoyhteiskunnan palveluja, erityisesti sähköistä kaupankäyntiä, sisämarkkinoilla koskevista tietyistä oikeudellisista näkökohdista 8.6.2000 annettu Euroopan parlamentin ja neuvoston direktiivi 2000/31/EY (”Direktiivi sähköisestä kaupankäynnistä”) (EYVL 2000, L 178, s. 1).
1 Sopimattomista elinkeinonharjoittajien ja kuluttajien välisistä kaupallisista menettelyistä sisämarkkinoilla ja neuvoston direktiivin 84/450/ETY, Euroopan parlamentin ja neuvoston direktiivien 97/7/EY, 98/27/EY ja 2002/65/EY sekä Euroopan parlamentin ja neuvoston asetuksen (EY) N:o 2006/2004 muuttamisesta 11.5.2005 annettu Euroopan parlamentin ja neuvoston direktiivi 2005/29/EY (sopimattomia kaupallisia menettelyjä koskeva direktiivi) (EUVL 2005, L 149, s. 22).
1 Aerosoleja koskevan jäsenvaltioiden lainsäädännön lähentämisestä 20.5.1975 annettu neuvoston direktiivi 75/324/ETY (EYVL 1975, L 147, s. 40).
1 Kosmeettisista valmisteista 30.11.2009 annettu Euroopan parlamentin ja neuvoston asetus (EY) N:o 1223/2009 (EUVL 2009, L 342, s. 59).